— У мінулым кастрычніку з Міжнароднага чэмпіянату кандытарскага мастацтва ў рамках “Прадэкспа-2018” наша каманда прывезла 14 медалёў, — праводзіць экскурсію загадчык аддзялення Вольга Аляксандраўна Ганчарова. — Годам раней на тым жа чэмпіянаце мы былі адзначаны 11 медалямі. Палюбуйцеся: “Кароль Леў” — уладальнік “золата”. А гэтая скульптура з салёнага цеста адзначана сярэбраным медалём. Як мы потым даведаліся, “золата” журы не рызыкнула прысудзіць, бо засумнявалася, што настолькі дасканалую работу змагла выканаць навучэнка. Мы ў адрозненне ад журы былі сведкамі, як аўтар шчыравала над сваім творам, таму афіцыйнае “серабро” ўспрымаем як “золата” найвышэйшай пробы. Звярніце ўвагу на калекцыю дзіцячага адзення з ільну з унікальнай “геаграфічнай” вышыўкай і апрацоўкай у тэхніцы сінель. Спадабалася маляванка? Перад тым як за яе ўзяцца, навучэнцы абаранялі даследчую работу па творчасці Язэпа Драздовіча, Алены Кіш, іншых мастакоў — і толькі потым, у адпаведнасці з традыцыяй, распісалі дыван па чорным лёне. Фарбы, праўда, выкарыстоўвалі не алейныя, а сучасныя акрылавыя. Штосьці дадалі свайго — жанр гэтага патрабуе. У такой жа тэхніцы распісалі скрыні… Атрымалася цудоўная калекцыя.